  Туспуктэм: Наталия Сильвестрова Наталия Сильвестрова 25-тӥ толсуре Ижкарын «Удмурт Кенеш» огазеяськонлэн Пичи кенешезлэн пумиськонэз ортчиз. Отын элькунысь лулчеберет удыслы кадръёсты дасянъя югдур сярысь вераськизы. Ужрадэ ивортодэтъя «Удмуртия» агентстволэн корреспондентэз вуылӥз. « Асьмеос выль культура юртъёс пуктӥськом, ремонт лэсьтӥськом. Но культура удысын ӧвӧл ке специалист, кудӥз быгатыса, творчески ужаны но адямиосты кыскыны быгатэ, со огшоры здание луэ » Владимир Соловьёв, Удмуртиысь лулчеберетъя министр Туннэ удысын 8 сюрс 600 адями ужа, соос полысь 6 сюрс 200 мурт – гурт ёросъёсын. 60 процентэзлэн гинэ ужасьёслэн ӧнерлыко дышетскемзы вань.  Удмуртиын лулчеберет удыслы трос ӧнерчиосты крезьгуръя но лулчеберетъя колледжъёс дасяло. Крезьгуръя колледжысь 60 процентэз выпускникъёс вылӥ дышетсконниосы мыно. Но, жаляса верано, ваньзы элькунэ ужаны уг берто ни, вераз Владимир Соловьёв. Лулчеберетъя колледже гуртъёсысь тросгес пиналъёс пыро, тросэз элькунэ ик ужаны кылё. Дышетсконниез быдтэмъёс пӧлысь ӝыныез лулчеберт удысын ужало, ӝыныез – уг. Соос пӧлысь уноез нылпи садъёсы, школаосы крезьгуръя дышетӥсе яке ужрадъёс радъясе мынэ. Соин ик соос лулчеберетэз азьланьтон бордын ик тыршо шуыны луоз. Али нимысьтыз кулэлыкъя дышетскон нош ик берыктэмын. Соя адями интыысь лулчеберет ёзэтлэсь яке министерстволэсь направлениен дышетскыны пырыны быгатэ. Диплом басьтэм бераз со направлениезъя кӧня ке ар ӵоже ужаны кулэ. Лулчеберетъя министр сыӵе программае нырысь ик ёросъёсрлы пыриськыны ӵектӥз. « Ёросъёслэн сыӵе мылкыдзы мед луоз: кин самодеятельной коллективе пыриське, кин школа искусств пыр ортчиз, ассэ возьматӥз, солэсь ӧнерчилэсь кадь мар ке пишмоз шуыса, сыӵе кадьёслы дэмланы кулэ. Та луонлыкез асьмеос туннэ ӧжытгес кутӥськомы. Со механизм, кудаз ке пыриськыса, специалист бертоно луоз вордскем гуртаз » Владимир Соловьёв, Удмуртиысь лулчеберетъя министр Туспуктэм: Наталия Сильвестрова Туэ элькунысь мунё театре нимысьтыз кулэлыкъя дышетскем бере 12 ӧнерчиос вуизы. Соос удмурт кылын спектакль пуктӥзы ини, кыкетӥез вуоно арын толшор пумын луыны кулэ. Озьы ик 2025-тӥ арын М. С. Щепкин нимо вылӥ театр училищеын удмуртъёс понна выль студия люкалозы. Сое йылпумъямъёс Удмуртиысь йӧскалык театрын ужалозы. Со сяна, Россиысь Кун Думаын вуоно арын «Земский работник культуры» ӵектосэз мытыны луонлыкез эскерыны вераськизы. Со улсын ӧнерчиосты гуртъёсы кыскыны луонлыкъёс трос луысалзы, ватсаз министр. Но гуртъёсын ужан интыосъя лэчыт ужпум сылэ. Ӧнерчиослы, кин дышетскемез бере беытскыны мылкыд каре, соослы гуртын вакансиос уг луо. Министр озьы ик лулчеберет удысын уждунъёсын секыт югдур сярысь вераз. Трос адями ӵапак коньдон тырмымтэен кошке, заводъёсы яке мукет улосвылъёсысь каръёсы ужаны интыясько. Сыӵе югдур ёросъёсын гинэ ӧвӧл, ӧнерлыко коллективъёсын но. « Соос нырысь школа искусствез быдто, собере музыкальной колледжез, эшшо консерваториез быдто. Соос докторъёслэсь кемагес дышетско, а сыӵе зарплатаен конешно пукемед уз поты » Владимир Соловьёв, Удмуртиысь лулчеберетъя министр Лулчеберет удысын ужасьёслэсь уждунзэс пумен будэтӥзы. Та дырлы со элькунъя шоро-куспо уждунлэн 98 процентэз быдӟа луэ. Таӵе умой воштӥськонъёслы луыса артистъёслэн кошкон мылкыдзы пуксёз шуыса оске министр. Котьма ке но, Владимир Соловьёв таланто адямиослы луыса Удмуртиын лулчеберетлэсь умой азинскемзэ пусйиз. Кылсярысь, туэ «Лучший преподаватель детской школы искусств» огъяросси вожвылъяськонын элькунысь куинь адями премия басьтӥз, кылем арын вормисе ньыль адями потӥз. Любительской творческой коллективъёслэн фестивалязы Дэри ёросысь «Пинал даур» ансамбль но Кузебай Герд нимо гимназиысь «Чебеляй» коллектив премия утӥзы. Тегъёс: Лулчеберет ПичиКенеш УдмуртКенеш ВладимирСоловьёв Ижкар ужасьёс  